Vidste du, at din mobiltelefon bærer på flere bakterier end et toiletsæde?

Influenza-epidemien har ramt landet, og mange ligger snøftende under dynen og har ondt af sig selv. Og smitten behøver ikke kun at komme fra kollegaen, der hostede under frokosten i går, eller fra børnenes kammerater i børnehaven.

Vidste du for eksempel at mobiltelefoner gemmer på flere bakterier end et toiletsæde eller sålen på en sko? Bakterierne gemmer sig ofte steder, hvor vi overhovedet ikke overvejer, at de kan være.

Her er 10 steder, hvor bakterierne kan gemme sig:

1. Varmluftstørrere til hænderne:

Britisk forskning viser at håndtørrere skaber 254 procents flere bakterier af arten Staphylococcus aureus som kan give madforgiftning og andre infektioner. De nye supertørrere er ikke meget bedre - de kan nemlig sprede bakterier i op til to meters radius. Så det gode råd er, at gå tilbage til at tørre hænderne i et stykke papir.

2: Brusehoveder:

Under en test fandt amerikanske forskere ud af, at 30 procent af brusehoveder gemmer på store mængder af bakterien Mycobacterium avium - en bakterie som kan give lungeinfektioner, hvis de bliver inhaleret. Bakterien er også blevet forbundet med hjertesygdomme.

Selv om bakterien sjældent er et problem for raske mennesker, så anbefaler forskerne alligevel, at man lader vandet løbe i 30 sekunder før man træder ind under strålerne.

3. Mobiltelefoner:

Vores mobiltelefoner kommer med os alle steder, og dermed bliver de også til nogle værre bakteriebomber. Britiske forskere forklarer, at den gennemsnitlige mobiltelefon er mere bakteriefyldt end et toiletsæde eller sålen på vores sko.

Forskerne råder derfor til at rense mobiltelefonen med bakteriedræbende klude og opbevare den et køligt og tørt sted.

4. Dørhåndtag:

Dørhåndtag er noget vi ikke kan komme uden om, og de kan faktisk være mere beskidte end et toiletsæde.

Et godt råd er at vaske hænderne i sæbe og vand ofte eller at have noget bakteriedræbende gel med i tasken.

5. Trappegelændere:

Trappegelændere bliver brugt af mange, og er en sikker kilde til at føre bakterier videre fra person til person.

Også her er rådet at vaske hænderne ofte.

6. Trafiklys:

I løbet af en dag trykker mange mennesker på knapperne, der skal regulere trafiklysene, og derfor er de også en kilde til bakteriespredning.

Endnu engang er rådet at holde hænderne rene - eller eventuelt gå med vanter.

7. Computer-tastaturer:

Har du nogensinde prøvet at ryste dit tastatur? Med mindre man er meget god til at gøre det rent, så vil man opdage, at der kan gemme sig mange spændende sager i de små sprækker mellem tasterne.

Og specielt på kontorer, hvor mange forskellige mennesker bruger tastaturerne lurer bakterierne.

Et godt råd er at vaske hænder og afspritte tastaturet før og efter brug.

8. Hævemaskiner:

Hævemaskiner bliver sjældent gjort rent og er derfor paradis for bakterier.

Også her er det en god idé altid at vaske sine hænder, når man har hævet penge.

9. Make up tests:

Næste gang du lige vil prøve en creme eller en klat mascara i butikken, så overvej det lige en ekstra gang. Hvis en person med for eksempel en forkølelse har brugt produktet før dig, så er der stor risiko for, at denne person har efterladt en del bakterier.

10: Indkøbsvogne:

Håndtaget på indkøbsvogne bliver rørt af tusindvis af mennesker, og bliver sjældent gjort rent. Og hvis der har siddet et barn i vognen, så kan der også være spyt og andre lækre sager på håndtaget.

Rådet er igen at afspritte og vaske hænderne.





